[{"text_idx": "#000000", "text": "J\u0302us mi havigis al mi novan ludilon \u2013 retan radioaparaton, kiu definitive pensiigis mian karan kurtondan Grundig Satellit 300, ricevitan donace okaze de mia abiturientig\u0302o antau\u0306 kvarona jarcento."}, {"text_idx": "#000001", "text": "Per g\u0302i mi foje pli kaj foje malpli regule sekvis la elsendojn de Radio Svoboda, BBC, la finnan YLE, kaj ankau\u0306 lokajn programojn. Kiam ni log\u0302is en Moskvo g\u0302i havis sian lokon en la fenestro de mia korespondanta laborc\u0302ambro, kaj nun jam de pli ol dek jaroj en la kuirejo de nia log\u0302ejo en Lund."}, {"text_idx": "#000003", "text": "Jam en la jaro 2002 mi c\u0302esis au\u0306skulti kurtondajn elsendojn \u2013 tiam ni instalis satelitan antenon, per kiu eblas ne nur kapti televidajn elsendojn, sed ankau\u0306 radiajn. Precipe la satelitajn elsendojn de Radio Svoboda mi ekde tiam au\u0306skultis diligente per sendrata lau\u0306tparolilo ligita al la satelita ricevilo."}, {"text_idx": "#000004", "text": "La lau\u0306tparolilo estis iasence oportuna, c\u0302ar eblis porti g\u0302in kien ajn en la domo \u2013 sed por s\u0302ang\u0302i kanalon necesis iri al supra etag\u0302o kaj iom komplike manipuli la satelitan ricevilon tie, do en la praktiko mi au\u0306skultis nur unu kanalon."}, {"text_idx": "#000005", "text": "Poste ni ekhavis bonkvalitan fiksan ligon al la reto, kaj sendratan lokan reton en la domo. Tio ebligis au\u0306skultadon de reta radio per mia portebla komputilo kie ajn en la domo, kvankam la sonkvalito de la malgranda lau\u0306tparolilo ne estas ideala. Per la reto mi remalkovris la bonegan Moskvan radiostacion Eh\u0302o Moskvi, kaj baldau\u0306 g\u0302iaj podkastoj ig\u0302is mia s\u0302atata au\u0306daj\u0302o."}, {"text_idx": "#000006", "text": "Sed la fidela Grundig plu staris sur la kuireja komodo, kvankam g\u0302i jam utilis nur por au\u0306skultado de lokaj elsendoj. Utilis g\u0302is la pasinta vendredo. Tiam mi vidis en la gazeto reklamon por la oportunega aparato Argon iNet 1. G\u0302i estas pli bona ol mia malnova Grundig, c\u0302ar g\u0302i perfekte funkcias por au\u0306di lokajn elsendojn, sed ankau\u0306 povas per kelkaj klavopremoj au\u0306digi preskau\u0306 ajnan retan sonelsendon. La elsendojn g\u0302i kaptas el nia endoma sendrata retligo \u2013 komputilaj manipuloj tute ne bezonatas."}, {"text_idx": "#000007", "text": "Mi pensis, ke mi eble deziru la aparaton por kristnasko, sed ne eltenis, kaj ac\u0302etis g\u0302in por iom malpli ol 150 eu\u0306roj jam en la sama tago. Vere g\u0302i estas multe pli oportuna ol komputilo kiam temas pri au\u0306skultado de retaj elsendoj."}, {"text_idx": "#000008", "text": "La ses plej s\u0302atatajn staciojn oni atingas per unu klavopremo, kaj pliajn milojn da stacioj eblas elekti tre facile, lau\u0306lande. Jam mi komencis multe pli ofte au\u0306skulti la novaj\u0302-elsendojn de la finnlanda radio, simple c\u0302ar multe pli facilas atingi ilin per unu klavopremo sur la radioaparato ol per diversaj navigaj manipuloj en la komputilo."}, {"text_idx": "#000009", "text": "Oni registras sian ricevilon en speciala retejo, kaj poste stacioj tie elektitaj aperas en speciala menuo de la ricevilo. Tie eblas registri ankau\u0306 podkastojn, ekzemple la esperantlingvajn de Pola radio, kaj poste au\u0306skulti ilin per la radioaparato post kelkaj klavopremoj. La sono estas multe pli bonkvalita ol en mia portebla komputileto."}, {"text_idx": "#000010", "text": "Du malavantag\u0302ojn la aparato tamen havas: la ligig\u0302o al la reto kaj al la elektita stacio ne okazas fulme, sed necesas iom atendi, samkiel c\u0302e malnovmoda valva radioaparato. Kaj la aparato devas stari sur sia loko, ne eblas g\u0302in kunporti, c\u0302ar g\u0302i ne funkcias per piloj. Do, razante min matene, mi dau\u0306re uzas la porteblan komputilon por au\u0306di la plej fres\u0302ajn novaj\u0302ojn de Eh\u0302o Moskvi en la banc\u0302ambro."}, {"text_idx": "#000012", "text": "Ett svar pa\u030a \u201dNova ludilo\u201d"}]